Áhöfnin á netabátnum Bárði SH frá Arnarstapa hefur gert það gott á þessari vertíð og aflinn síðan á áramótum er um 510 tonn . Það verður að teljast mjög gott enda er Bárður ekki nema 15 tonn að stærð og áhöfnin telur einungis þrjá menn . Að löndun lokinni á föstudag beið áhafnarinnar heljarinnar terta sem á stóð ,, 500 tonn ” og gerðu þeir henni góð skil . Pétur Pétursson skipstjóri segir að aflabrögðin í vetur hafi verið mjög góð . “ Það er sama hvar trossunum hefur verið hent niður , það er alls staðar fiskur , “ segir Pétur og telur óhætt að auka þorskkvótann strax . ,, Fyrst það var hægt að auka loðnukvótann þá er ekkert úr vegi að auka þorskvótann líka . Fiskurinn sem við höfum verið að fá er mjög vænn og fallegur , “ bætir Pétur við . Hann segir að þorski yfir fjórum kílóum sé landað í Þórsnesi í Stykkishólmi en að smærri fiskurinn og aukaafli fari á markað . Aðspurður um kvótastöðu Bárðar segir Pétur hana vera ágæta . “ Við höfum bæði leigt til okkar þorsk og skipt á tegundum . Núna eigum við eftir að veiða 200 tonn af þorski . “ Áhöfnin á Bárði tók upp netin á föstudag þar sem árlegt hrygningarstopp gekk í gildi og stendur fram til þann 21. apríl . Pétur og áhöfn hans mun taka kærkomið frí þangað til veiðar hefjast aftur að loknu fæðingarorlofi þorsksins .